ORDE do 3 de xullo de 1997 pola que se determinan os horarios de peche de espectáculos e establecementos públicos na Comunidade Autónoma de Galicia.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 07/07/1997

A Lei orgánica 16/1995, do 27 de decembro, ampliou as competencias da Comunidade Autónoma de Galicia, transferíndolle con carácter exclusivo a relativa a espectáculos públicos. Polo Real decreto 1640/1996, do 5 de xullo, prodúcese o traspaso de funcións e servicios da Administración do Estado á Comunidade Autónoma de Galicia na dita materia.
A Comunidade Autónoma de Galicia mediante o Decreto 336/1996, do 13 de setembro, asumiu as competencias na citada materia, asignándollas á Consellería de Xustiza, Interior e Relacións Laborais. Neste decreto facúltase o conselleiro de Xustiza, Interior e Relacións Laborais para dictar cantas disposicións sexan necesarias para o seu desenvolvemento e adopta-las medidas precisas para a plena efectividade e executividade práctica das funcións traspasadas.
Na súa virtude dictouse a Orde de 9 de outubro de 1996, pola que se determinaron os horarios de peche de espectáculos e establecementos públicos na Comunidade Autónoma de Galicia, fixando e unificando os horarios máximos que rexirían nestes.
A experiencia maioritariamente positiva e pacífica no cumprimento daqueles, tendo en conta a conveniencia de compatibiliza-los intereses sociais e económicos dos sectores afectados co interese público xeral, sempre prevalente, trala obrigada audiencia dos distintos colectivos e sectores implicados nesta materia, procede fixa-los ditos horarios. Por todo o anterior,
DISPOÑO:
Artigo 1º.-Fixación de horarios.
Os espectáculos e festas rematarán e os establecementos públicos pecharán, como máximo, ás horas sinaladas a continuación:
Cinematógrafos 2 h.
Teatros 2 h.
Circos 1 h.
Frontóns 1.30 h.
Boleiras 1 h.
Canódromos 1.30 h.
Espectáculos ó aire libre 2 h.
Verbenas e festas populares 3.30 h.
Restaurantes 2.30 h.
Cafés e bares 2.30 h.
Cafeterías 3 h.
Tabernas 1.30 h.
Salas de festas e discotecas de xuventude 23 h.
Bares especiais e pubs 4 h.
Discotecas, salas de festas e salóns de baile 5.30 h.
Cafés teatro, cafés concerto e cafés cantante 5 h.
Tablaos flamencos 5.30 h.
Artigo 2º.-Ampliación do horario máximo.
Os xoves, venres, sábados e vésperas de festivos estes horarios ampliaranse media hora.
Artigo 3º.-Horario de apertura.
Os bares especiais, pubs, discotecas, salas de festas, salóns de baile, cafés teatro, cafés cantante, cafés concerto e tablaos flamencos non poderán ser abertos antes das 10 horas da mañá.
Artigo 4º.-Infraccións e sancións.
As infraccións do disposto na presente orde serán corrixidas coas sancións previstas na lexislación vixente.
Disposición derrogatoria
Queda derrogada a orde desta consellería, do 9 de outubro de 1996, pola que se determinaron os horarios de peche de espectáculos e establecementos públicos na Comunidade Autónoma de Galicia.
Disposición derradeira
A presente orde manterá o seu vigor desde o mesmo día da súa publicación no Diario Oficial de Galicia ata que, tamén por orde desta consellería, se modifiquen os horarios establecidos para o período de inverno.
Santiago de Compostela, 3 de xullo de 1997.
Jesús C. Palmou Lorenzo
Conselleiro de Xustiza, Interior e Relacións
Laborais
5137